AARHUS: En 26-årig syrisk mand står over for et års fængsel og udvisning, efter at han i juni sidste år begik røveri mod sin tidligere arbejdsgiver Burger Shack i Aarhus.

Dommen mod ham faldt i Retten i Aarhus tirsdag, hvor en 25-årig syrisk mand også blev dømt for røveriet og fik samme dom som sin ven.

Røveriet fandt sted 17. juni kl. 21.45, hvor de to mænd ifølge dommen kom ind på Burger Shack i Frederiksgade, mens en tredje endnu ukendt gerningsmand holdt vagt udenfor restauranten.

En 34-årig medarbejder, der gik og gjorde rent, blev tvunget ned på gulvet af mændene. Den 25-årige mand holdt medarbejderen hårdt fast, mens den 26-årige brød kasseapparatet op og tog omkring 16.000 kroner i kontanter.

Bagefter slog den 26-årige den 34-årige medarbejder med knytnæve i skridtet, inden begge gerningsmænd løb ud af restauranten med udbyttet og forsvandt fra stedet sammen med den tredje gerningsmand.